Народни музеј Панчево са великим

задовољством позива Вас на

свечано отварање изложбе "Мартин Јонаш"

Четвртак 16. децембар у 19 часова

Мартин Јонаш, један је, ако не и најзначајнији представник наивног сликарства Словака у Војводини. Рођен је 1924. године у Ковачици, у породици занатлијској и пољопривредној и тешко да је ико тада могао замислити да ће Мартин 1978. године, у Милану, на Светском фестивалу цртежа, поделити златну медаљу са Салвадором Далијем!

Његова невероватна уметност, коју је готово немогуће укалупити у дефиниције, историје уметности, свакако ће Вас оставити без даха, као и публику широм планете на његових преко 400 самосталних и групних изложби у преко 50 земаља света.

Мајстор Јонаш, како су га звали Ковачичани, сликао је банатско село и сељаке, вредне људе, који хране градове, а због њиховог тешког паорског рада, руке и ноге сељака су предимензиониране на његовим сликама. Пошто сељака, на жалост, нико ништа не пита, главе су веома мале. Уметник велича село и природу која нас храни.

Народни музеј Панчево је током 2021. године, у сарадњи са Галеријом наивне уметности у Ковачици, урадио рестаурацију и конзервацију слике „Ковачички процес“ коју је Јонаш насликао 1957. године, а која се бави историјским догађајем из 1909. године, када су Аустро-Угарске власти покушавале да наметну мађарски језик у црквеној служби Словака у Војводини. Слика је дуго била скривена од очију јавности и у веома лошем стању.

Након успешне рестаурације и конзервације од стране Гордане Ђурађевић-Прванов, конзерваторке нашег Музеја, слика је премијерно приказана ове године на Ковачичким октобарским данима, а сада ће и публика у Панчеву бити у прилици да је погледа.

Мартин Јонаш преминуо је у Панчеву, 31. јануара 1996. године, а ове године навршава се 25 година од његовог одласка у вечност.

Крајње је време, да се и Панчевци, после читавог света, поново упознају са Мајстор Јонашем.